শুক্রবার সন্ধ্যায় মাত্র কয়েক মিনিটের মধ্যেই মৃত্যপুরি হয়ে ওঠে অমৃতসরের চৌরা বাজারের যোধা ফটক এলাকা। জানা যায়, দশেরা উপলক্ষে ওই দিন সন্ধ্যায় রেললাইনের পাশে দাঁড়িয়ে রাবণ বধ দেখছিল প্রায় পাঁচশো থেকে সাতশো মানুষ। যার মধ্যে ছিল নারী ও শিশুও। রাবণ বধের সময় প্রতীকী রাবণের গায়ে লাগানো বাজিগুলি ফাটতে শুরু করে। সেই সময় কিছু রকেট বাজিও ছুটে আসে ভিড়ের মধ্যে। ফলে ভয়ে অনেকেই পাশের রেল লাইনের ওপর চলে যায়। ঠিক সেই সময়েই দুইদিকের আপ ও ডাউন রেল লাইন ধরে ছুটে আসে দ্রুতগতির দুইটি ট্রেন। একটি পাঠানকোট থেকে অন্যটি ছিল হাওড়া মেল। ট্রেনের চালক হর্ন বাজালেও বাজি আর বাজনার শব্দে অনেকেই তা শুনতে পায়নি। ভিড়ের মধ্যে বহু মানুষ রাবণ বধের ছবি ও ভিডিও নিজেদের মোবাইলে তুলতেই ব্যস্ত ছিল। ট্রেন আসার দিকে কারোরই খেয়াল ছিল না। তার উপর দুদিকের লাইন থেকেই একসঙ্গে দুটি ট্রেন দ্রুতগতিতে চলে আসায় কোনও দিকেই সরতে পারেননি দর্শকরা। ফলে মুহূর্তের মধ্যে মৃত্যু হল অসংখ্য মানুষের। ট্রেনের চাকার তলায় পিষে যায় একের পর এক মানুষ।